***Saopštenje za javnost***

Imajući u vidu interesovanje javnosti, nevladinih organizacija i građana povodom vanrednih parlamentarnih izbora u Crnoj Gori zakazanih za 11. jun 2023. godine u pogledu zaštite ličnih podataka u odnosu na nadležnost i ovlašćenja Agencije za zaštitu ličnih podataka i slobodan pristup informacijama, Savjet Agencije daje sljedeće saopštenje:

Kao i do sada, snažno pozdravljamo napore svih aktera, pogotovo ovlašćenih nevladinih organizacija za posmatranje izbora, na zajedničkom cilju demokratizacije i unapređenja izbornog procesa, pogotovo sa aspekta zaštite ličnih podataka.

S tim u vezi, ističemo da je Agencija, u prethodnom periodu, kroz data mišljenja u vezi primjene Zakona o zaštiti podataka o ličnosti povodom održavanja predsjedničkih izbora, vrlo jasno ukazala na prava i obaveze nadležnih organa za sprovođenje izbora, domaćih nevladnih organizacija registrovanih za praćenje izbora, kao i međunarodnih posmatrača. Pored toga, sprovedeni su postupci nadzora kod podnosilaca kandidatura predsjedničkih kandidata kao rukovalaca zbirki ličnih podataka u vezi utvrđivanja zakonitosti prikupljanja i daljeg korišćenja potpisa podrške birača.

Vezano za osnovanost zahtjeva određenih NVO za proaktivnost i blagovremenost provjere da li politički subjekti na zakonit način prikupljaju potpise podrške izbornim listama za parlamentarne izbore, ističemo njegovu praktičnu neprimjenjivost jer se, u tom kontekstu, zahtijeva neprekidno prisustvo limitiranog broja kontrolora ovlašćenih službenih lica za vršenje nadzora, da sprovode postupak nadzora na svim mjestima i sve vrijeme tokom prikupljanja potpisa, što je fizički neizvodljivo, čak i kada bi se radilo o samo jednom mjestu nadzora kod 17 političkih subjekata.

Agencija je, više puta, u javnosti i na radnim sastancima apostrofirala na manjkavosti izbornog zakonskog okvira iz ugla zaštite ličnih podataka, posebno vezanih za institut prikupljanja potpisa podrške, ali i važećim ograničenjima prava posmatrača na pristup potpisima podrške birača. Osim toga, jasno je ukazivano da falsifikovanje potpisa birača predstavlja krivično djelo, te da u tom smislu, Agencija nije nadležna da utvrđuje validnost potpisa.

Jasno je da izborni procesi podrazumijevaju obradu, odnosno prikupljanje i korišćenje velikog broja ličnih podataka. U tom smislu, masovna obrada ličnih podataka vrši se od strane svih subjekata uključenih u iste. Kako bi obrada ličnih podataka bila u skladu sa zakonodavnim okvirom zaštite ličnih podataka, **političke stranke ili drugi subjekti izbornog procesa, kao rukovaoci zbirki ličnih podataka** dužni su da poštuju osnovna načela obrade ličnih podataka i odgovorni su za usklađenost obrade sa načelima koji su koja su propisana Zakonom o zaštiti podataka o ličnosti, a koja zahtjevaju da se lični podaci obrađuju na pošten i zakonit način, da su prikupljeni u posebne, izričite i zakonite svrhe te se dalje ne smiju obrađivati na način koji nije u skladu s tim svrhama, da su čuvani u obliku koji omogućuje identifikaciju fizičkog lica (birača, ispitanika) samo onoliko dugo koliko je potrebno u svrhe radi kojih se lični podaci obrađuju, i obrađivani na način kojim se osigurava odgovarajuća bezbjednost ličnih podataka, uključujući zaštitu od neovlašćene ili nezakonite obrade te od slučajnog gubitka, uništenja ili oštećenja primjenom odgovarajućih kadrovskih, tehničkih ili organizacijskih mjera.

## S druge strane, svaki građanin ima pravo da, u skladu sa Zakonom o zaštiti podataka o ličnosti, od političkih partija ili nadležnih organa za sprovođenje izbora kao rukovaoca zbirki ličnih podataka dobije pisano obavještenje o tome da li se lični podaci koji se na njega odnose obrađuju, sadržaju podataka koji se obrađuju; svrsi i pravnom osnovu za obradu ličnih podataka; o izvoru podataka prema raspoloživim informacijama; trećoj strani, odnosno korisniku; načinu automatske obrade ličnih podataka u slučaju donošenja odluke o pravima, obavezama i interesima lica, procjenjivanje njegovih ličnih svojstava i sposobnosti. Takođe, shodno Zakonu svako može podnijeti Inicijativu za vršenje nadzora.

Ako rukovalac zbirke ličnih podataka ne postupi po zahtjevu lica na koga se lični podaci odnose ili odbije zahtjev, lice ima pravo da podnese prigovor rukovaocu zbirke ličnih podataka u skladu sa posebnim zakonom ili da zahtijeva zaštitu prava kod Agencije. Agencija je dužna da po zahtjevu, a na osnovu sprovedenog nadzora, odluči rješenjem, u roku od 60 dana od dana podnošenja zahtjeva. Za štetu koju je lice pretrpjelo zbog povrede prava propisanih ovih zakonom odgovara rukovalac zbirke ličnih podataka u skladu sa opštim pravilima o naknadi štete.

Još jednom pozivamo sve učesnike izbornog procesa da na pošten i zakonit način vrše obradu ličnih podataka, te i da na taj način daju doprinos legalnosti izbornog procesa.